Broj: 711-I-1109-M-97/18-03-11

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Marijane Junušić, općinske načelnice Općine Ernestinovo,** za davanjem mišljenja Povjerenstva,na 18. sjednici, održanoj 13. srpnja 2018.g., daje sljedeće

**MIŠLJENJE**

1. **Nema zapreke, u smislu odredbi ZSSI-a, da se trgovačko društvo BRLIĆ d.o.o. prijavi na javni natječaj za otkup zemljišta u vlasništvu Općine Ernestinovo, označeno kao kčbr. 311/1 i 311/2 k.o. Ernestinovo, radi izgradnje turističko-ugostiteljskih sadržaja, te da, ukoliko bude izabran kao najbolji ponuditelj, zemljište i otkupi.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnice Marijane Junušić, kao i otklanjanja svake sumnje da je dužnosnica na bilo koji način iskoristila svoj položaj u svrhu ostvarivanja privatnih interesa osobe s kojom se može smatrati povezanom u smislu članka 4. stavka 5. ZSSI-a, upućuje se dužnosnica Marijana Junušić da se izuzme iz svih radnji vezanih za provedbu javnog natječaja za prodaju predmetnog zemljišta, u tijelu u kojem obnaša javnu dužnost.**

Obrazloženje

Zahtjev za davanjem mišljenja Povjerenstva podnijela je dužnosnica Marijana Junušić, općinska načelnica Općine Ernestinovo. U knjigama ulazne pošte zahtjev je zaprimljen pod poslovnim brojem: 711-U-2129-M-97/18-01-1-2 9. srpnja 2018. g., povodom kojeg se vodi predmet broj: M-97/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je i Marijana Junušić povodom obnašanja dužnosti općinske načelnice Općine Ernestinovo obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica u bitnom navodi kako je trgovačko društvo BRLIĆ d.o.o. iskazalo interes za otkup zemljišta u vlasništvu Općine Ernestinovo, označeno kao kčbr. 311/1 i 311/2 k.o. Ernestinovo, radi izgradnje turističko-ugostiteljskih sadržaja. Vlasnik navedenog trgovačkog društva interes je iskazao pismom namjere i na sjednici Općinskog vijeća, na kojoj je bila prisutna i dužnosnica Marijana Junušić. Na početku sjednice dužnosnica je upozorila članove Općinskog vijeća da se s vlasnikom društva, Marijanom Brlićem, osobno poznaje te da je njegov sin vjenčani kum suprugu dužnosnice, kao i kum njihove djece, odnosno obiteljski prijatelj. Općinsko vijeće Općine Ernestinovo je na sjednici donijelo Zaključak u kojem je iskazalo načelnu suglasnost za prodaju predmetnog zemljišta, pod određenim unaprijed definiranim uvjetima i kroz provedbu javnog natječaja.

Slijedom navedenog, dužnosnica traži mišljenje Povjerenstva i uputu za postupanje u predmetnoj situaciji. Dužnosnica navodi kako su poslovi koje bi kao općinska načelnica trebala obavljati u vezi provedbe predmetnog javnog natječaja: predlaganje Općinskom vijeću nacrta akata koji će se usvojiti na sjednici te potpisivanje ugovora o kupoprodaji s odabranim natjecateljem čija ponuda bude odabrana kao najpovoljnija.

Člankom 2. stavkom 1. ZSSI-a propisano je kako u obnašanju javne dužnosti dužnosnici ne smiju svoj privatni interes stavljati iznad javnog interesa, dok je člankom 2. stavkom 2. ZSSI-a propisano kako sukob interesa postoji kada su privatni interesi dužnosnika u suprotnosti s javnim, a posebice kada: privatni interes dužnosnika utječe na njegovu nepristranost u obavljanju javne dužnosti ili – se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili – privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika. Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, dok je člankom 5. stavkom 2. ZSSI-a propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Uvidom u podatke Sudskog registra Trgovačkog suda u Osijeku utvrđeno je da je pod MBS: 030020507, OIB: 05336296568, upisano trgovačko društvo BRLIĆ d.o.o., sa sjedištem u Ernestinovu, A. Stepinca 12. Kao jedini osnivač/član društva i kao osoba ovlaštena za zastupanje društva upisan je Marijan Brlić.

Povjerenstvo je izvršilo uvid u Zapisnik s 5. sjednice Općinskog vijeća Općine Ernestinovo (dalje: Zapisnik) te je utvrdilo kako je na sjednici pod točkom 3. raspravljena tema: PISMO NAMJERE BRLIĆ D.O.O. ZA KUPOVINU ZEMLJIŠTA OZNAČENOG KAO KČBR. 311/1 I 311/2, K.O. ERNESTINOVO – IZLAGANJE DIREKTORA MARIJANA BRLIĆA. Iz Zapisnika je razvidno kako je općinska načelnica obavijestila Općinsko vijeće da se izuzima iz odlučivanja po ovom pitanju zbog sukoba interesa, budući je ona u kumskom odnosu sa sinom poduzetnika Brlića. No, budući da je upoznata sa situacijom koja je prethodila izradi projektne dokumentacije, jer je 2012. godine bila zamjenica tadašnjeg općinskog načelnika, može odgovarati na pitanja vijećnika stručne naravi. Nadalje, na sjednici je poduzetnik Marijan Brlić dopunio i dodatno obrazložio pismo namjere ranije upućeno Općinskom vijeću. Marijan Brlić je tom prilikom naveo kako za ovaj zahtjevni projekt namjerava zatražiti sredstva iz fondova EU, ali čak i ako ne dobije sredstva, garantira da će cijeli taj kompleks biti gotov za 3 godine. Rekao je da bi volio uložiti u ovo selo (naselje Ernestinovo) jer je dio njega, ali ako njegovo pismo namjere ne bude prihvaćeno, on će uložiti sredstva negdje drugdje. Predmetno zemljište namjerava kupiti trgovačko društvo BRLIĆ d.o.o.

Pročelnica Općine Ernestinovo je naglasila kako će, ukoliko Općinsko vijeće donese odluku o prodaji predmetnog zemljišta, odredbe natječaja biti takve tko kupi zemljište morat će platiti i projektnu dokumentaciju te je obrazložila kakav će biti postupak ukoliko Općinsko vijeće donese odluku o prodaji: najprije se izrađuje procjena nekretnine po ovlaštenom procjenitelju; zatim se ponovo stvar razmatra na Općinskom vijeću i donosi odluka o raspisivanju natječaja, s tim da je početna cijena ona koju odredi procjenitelj, uvećana za troškove izrade projektne dokumentacije, jer se zemljište podaje pod uvjetom da se otkupi i projektna dokumentacija; zemljište se prodaje putem javnog natječaja, i poduzetniku Brliću nitko ne može garantirati da će baš on kupiti zemljište jer je natječaj otvoren za sve gospodarske subjekte; u konačnici odluku o prodaji donijet će Općinsko vijeće, nakon provedenog natječaja. Na sjednici je također napomenuto da prije nego što se bilo što poduzme, treba o svemu pisanim putem obavijestiti Ministarstvo regionalnog razvoja i fondova Europske unije i zatražiti odobrenje za prenamjenu sredstava u iznosu 180.000,00 kn, koje je Općina Ernestinovo 2012. godine dobila od Ministarstva za izradu projektne dokumentacije. Što se tiče projektne dokumentacije, ona se konstantno mijenjala ovisno o natječajnim uvjetima za financiranje projekta, tako da će poduzetnik koji kupi zemljište dobiti važeću dokumentaciju, koja će biti iskoristiva za izgradnju. Poduzetnik Marijan Brlić je naveo kako mu je poznat postupak i da je sve razumio, a kad se raspiše natječaj vidjet će jesu li natječajni uvjeti u skladu s njegovim poslovnim planovima odnosno isplati li mu se investirati ili ne.

Nakon kraće rasprave na sjednici Općinskog vijeća donesen je Zaključak o pokretanju postupka za prodaju građevinskog zemljišta označenog kao kčbr. 311/1 i 311/2 k.o. Ernestinovo te se istim prihvaća odluka općinske načelnice kojom se ona izuzima od odlučivanja o prodaji predmetnih nekretnina. Zaključak je donesen jednoglasno, s 12 glasova za.

Člankom 4. stavkom 5. ZSSI-a propisano je da su povezane osobe u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stoga Povjerenstvo smatra kako bi se vlasnik trgovačkog društva BRLIĆ d.o.o., koji je otac obiteljskog prijatelja dužnosnice, kojeg dužnosnica duži niz godina osobno pozna, mogao smatrati s dužnosnicom povezanom osobom u smislu članka 4. stavka 5. ZSSI-a.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju, ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Povjerenstvo ocjenjuje kako bi se situacija javljanja trgovačkog društva BRLIĆ d.o.o., u vlasništvu osobe koja je s dužnosnicom povezana u smislu ZSSI-a, na raspisani javni natječaj Općine Ernestinovo, kao tijelu u kojem dužnosnica Marijana Junušić obnaša javnu dužnost, opravdano mogla smatrati okolnošću iz kojih proizlazi potencijalni sukob interesa dužnosnice, stoga je uputno da dužnosnica poduzme radnje kojima se štiti javni interes u cilju očuvanja vlastite vjerodostojnosti u obnašanju javne dužnosti općinske načelnice, ali i u cilju očuvanja povjerenja građana u tijela javne vlasti.Stoga Povjerenstvo upućuje dužnosnicu Marijanu Junušić da se izuzme iz svih radnji vezanih za provedbu javnog natječaja za prodaju predmetnog zemljišta, u tijelu u kojem obnaša javnu dužnost, što je ista i javno deklarirala na sjednici Općinskog vijeća. S obzirom na navedeno u predmetnom zahtjevu za davanjem mišljenja dužnosnica bi, ukoliko trgovačko društvo BRLIĆ d.o.o. bude odabrano kao najpovoljniji ponuditelj, trebala ovlastiti jednog od svojih zamjenika za predlaganje Općinskom vijeću nacrta akata koji će se usvojiti na sjednici te za potpisivanje ugovora o kupoprodaji s odabranim natjecateljem.

S obzirom da bi se, zbog povezanosti dužnosnice s vlasnikom trgovačkog društva koje je zainteresirano za kupnju predmetnih zemljišta, mogao opravdano stvoriti vanjski dojam kako je navedeno trgovačko društvo bilo u povoljnijem položaju u odnosu na informacije o raspisanom javnom natječaju, Povjerenstvo ukazuje kako je, između ostalog, potrebno voditi računa i o dostatnom vremenu za prijavu na predmetni javni natječaj, kako bi svi zainteresirani subjekti u istom mogli sudjelovati. Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Marijana Junušić, elektronička dostava
2. Objava na internetskoj stranici Povjerenstva
3. Pismohrana